多倫多聖彌額爾主教座堂大殿

聖彌額爾主教座堂大殿（英文：St. Michael’s Cathedral Basilica），原本同通常叫聖彌額爾主教座堂（St. Michael’s Cathedral），係天主教多倫多總教區主教座堂，1848年開始用，喺多倫多市中心 Bond 街65號，列咗入市政府嘅歷史建築名冊，佢嘅建築風格係哥德復興式，用磚石砌。 間教堂由英裔嘅 William Thomas 設計，1845年開始起，1848年起好，同年9月29號（聖彌額爾慶日）祝聖；21世紀初用咗14年做咗次大翻新，但係途中喺2015年6月至2016年9月期間，因為樓宇結構問題成間閂咗佢嚟修理，9月25號重開，9月29號重新祝聖。 翻新工程做咗非常之多嘢，最大工程嘅係將地底嘅墓室 改建咗做正式嘅地下聖堂，除此之外亦都換咗個管風琴，新嘅風琴有 4143 條音管，同特登設計到唔會遮住後面嘅彩色玻璃窗。 佢本來並唔係乜嘢大殿，係到重開之前冇幾耐，2016年9月14號先至列做次級聖殿（minor basilica）。 參考資料 註